《还家作 其一》
清代·潘江

仲冬草木衰，朔风凄以厉。游子裹衣裳，途穷始归憩。

入门坐中庭，洞开杳无际。荆榛药石床，瓦砾莽寒砌。

鼯鼠穿屋梁，蟏蛸隔棂翳。门稀户复无，环垣宵不闭。

往时歌舞场，今焉牧鸡彘。侧立怯垂堂，楼阁有颓势。

邻翁走慰言，华居昔何丽。何故忽凋残，非兵是豪隶。

语罢各欷歔，潸然潜出涕。诛茅葺断椽，聊以谋卒岁。

回忆庑下时，吾庐无宁敝。

作者简介：明末清初江南桐城人，字蜀藻，号木崖。入清，以著述自娱。康熙十八年举博学鸿儒，不赴。卒年八十四。有《木崖诗集》、《字学析疑》等。